Μάχη του Κόβελ-Στανισλάβ

Η Μάχη του Κόβελ-Στανισλάβ, γνωστή και ως Μάχη του Κόβελ, διεξήχθη στο Ανατολικό Μέτωπο του Α΄ Παγκοσμίου Πολέμου από τις 24 Ιουλίου έως τις 8 Αυγούστου 1916. Ξεκίνησε με την αντεπίθεση των αυστροουγγρικών δυνάμεων υπό τον Αλεξάντερ φον Λίνσινγκεν νοτίως της πόλης Κόβελ. Σκοπός του Λίνσινγκεν ήταν να ανακόψει την επίθεση των ρωσικών στρατιών του Αλεξέι Μπρουσίλοφ.

 Ιστορικό υπόβαθρο 
Η Επίθεση του Μπρουσίλοφ εναντίον των στρατιών των Κεντρικών Δυνάμεων στο Ανατολικό Μέτωπο ξεκίνησε στις 4 Ιουνίου 1916· ήταν η σπουδαιότερη ρωσική επίθεση του Μεγάλου Πολέμου και μία από τις πιο πολύνεκρες της σύρραξης. Η εντεινόμενη πίεση από τους δυτικούς Συμμάχους ανάγκασε τους Ρώσους να επισπεύσουν τις προετοιμασίες τους. Ο Μπρουσίλοφ συγκέντρωσε τέσσερις στρατιές αποτελούμενες από 40 μεραρχίες πεζικού και 15 ιππικού ενώ η Αυστροουγγαρία διέθετε 39 μεραρχίες πεζικού και 10 ιππικού, διατεταγμένες σε τρεις αμυντικές γραμμές. Αργότερα κατέφθασαν στην περιοχή και γερμανικές ενισχύσεις.

Η διάσπαση του μετώπου ήρθε όταν στις 4 Ιουνίου οι Ρώσοι ξεκίνησαν την επίθεσή τους με μαζικό, ακριβή αλλά σύντομο βομβαρδισμό πυροβολικού των αυστροουγγρικών γραμμών. Στις 8 Ιουνίου οι ρωσικές δυνάμεις του Νοτιοδυτικού Μετώπου κατέλαβαν το Λουτσκ. Οι Αυστροουγγρικές δυνάμεις υποχώρησαν και οι Ρώσοι συνέλαβαν περισσότερους από 200.000 αιχμαλώτους· ωστόσο, οι δυνάμεις του Μπρουσίλοφ άρχισαν να υπερεκτείνονται. Σε σύσκεψη που έλαβε χώρα την ημέρα της πτώσης του Λουτσκ, ο Γερμανός αρχηγός του επιτελείου Έριχ φον Φάλκενχαϊν έπεισε τον Αυστριακό στρατάρχη Φραντς Κόνραντ φον Χέτζεντορφ να στείλει στην περιοχή στρατεύματα από το Ιταλικό Μέτωπο προκειμένου να ανακοπούν οι Ρώσοι στη Γαλικία. Ο στρατηγός Πάουλ φον Χίντενμπουργκ κατάφερε για ακόμα μία φορά να εκμεταλλευθεί το καλό σιδηροδρομικό δίκτυο για να φέρει γερμανικές ενισχύσεις στην Ανατολή. Στις 18 Ιουνίου ο Ρώσος στρατηγός Αλεξέι Έβερτ ξεκίνησε μια αδύναμη και κακώς προετοιμασμένη επίθεση και στις 24 Ιουλίου ο Γερμανός Αλεξάντερ φον Λίνσινγκεν ξεκίνησε τη δική του αντεπίθεση. Ο Μπρουσίλοφ και ο τσάρος Νικόλαος Β΄ διέταξαν άλλους Ρώσους διοικητές να ξεκινήσουν τις δικές τους επιθέσεις, ωστόσο οι βαριές απώλειες και η εσωτερική αντιπαλότητα σήμαιναν ότι κάτι τέτοιο δεν συνέβη.Lanning p. 297

 Η μάχη 
Ο τσάρος είχε διαθέσει μεγάλες ποσότητες πυροβολικού και πυρομαχικών στις στρατιές του Μπρουσίλοφ· ωστόσο, αυτό είχε συνέπειες για τους Ρώσους, καθώς ο Μπρουσίλοφ επανήλθε στην τακτική των εκτεταμένων βομβαρδισμών ακολουθούμενων από κύματα προελαυνόντων στρατιωτών, μια τακτική που είχε αποδειχθεί ανεπιτυχής από το 1915, με τους Γερμανούς διοικητές να εντοπίζουν ομοιότητες ανάμεσα στη κατάσταση στο Κόβελ και το Δυτικό Μέτωπο.Stone p. 268 

Ο Γερμανός διοικητής, Λίνσινγκεν, επιδίωξε να ανακόψει τους Ρώσους. Η δύναμη του Μπρουσίλοφ, αποτελούμενη από 29 μεραρχίες πεζικού και 12 ιππικού αντιμετώπιζε μόνο 12 αυστροουγγρικές μεραρχίες· ωστόσο, ο αναποτελεσματικός βομβαρδισμός και η τακτική της χρήσης «κυμάτων» επιτιθέμενων στρατιωτών είχαν ως συνέπεια να υποστούν οι Ρώσοι σημαντικές απώλειες και να επιβραδυνθεί η επίθεσή τους.

 Συνέπειες 
Η απώλεια 500.000 ανδρών κατά τη διάρκεια της επίθεσης, που κορυφώθηκε στη μάχη του Κόβελ, «τελείωσαν τη Ρωσία ως ενεργή συμμετέχουσα στον πόλεμο». Ο σερ Τζορτζ Μπιουκάναν, Βρετανός πρεσβευτής στη Ρωσική Αυτοκρατορία, εξέφρασε την άποψή του για τα αποτελέσματα της μάχης: «Οι απώλειες που υπέστη η Ρωσία είναι τόσο κολοσσιαίες ώστε ολόκληρη η χώρα πενθεί. Τόσες ζωές θυσιάστηκαν άσκοπα στις πρόσφατες ανεπιτυχείς επιθέσεις εναντίον του Κόβελ και άλλων περιοχών, ώστε παγιώνεται η εντύπωση ότι είναι μάταιη η συνέχιση του αγώνα και ότι η Ρωσία, σε αντίθεση με τη Μεγάλη Βρετανία, δεν έχει τίποτε να κερδίσει από την παράταση του πολέμου.»Buchanan p. 28  

Η μάχη είχε επίσης επιπτώσεις για την Αυστροουγγαρία, καθώς κατέδειξε την εξάρτησή της από τη Γερμανία, ενώ ταυτόχρονα την αποστέρησε από μεγάλο αριθμό μάχιμων ανδρών. Η Ρουμανία, που υπολόγιζε σε ρωσική επιτυχία κατά τη διάρκεια της σύγκρουσης, κατακλύστηκε από την Αυστροουγγαρία, τη Γερμανία και τη Βουλγαρία λίγο μετά από τη ρωσική ήττα. Με τις ένοπλες δυνάμεις τόσο της Γερμανίας όσο και της Αυστροουγγαρίας να χάνουν την εμπιστοσύνη τους στους μονάρχες τους ως αποτέλεσμα της αναμέτρησης και με την ουσιαστική απομάκρυνση της Ρωσίας από τον πόλεμο, η μάχη του Κόβελ παραμένει μία από τις πιο επιδραστικές του πολέμου.

Παραπομπές

Πηγές
 Lanning, Michael Lee The Battle 100: the stories behind history's most influential battles, 2003 
 Stone, Norman Europe Transformed, 1878-1919, 1999 
 Buchanan, George My Mission to Russia, 2013 

Κοβελ